གདུངས་པ་

གདུངས་པ་ཞེས་པ་ནི་སེམས་ཅན་རྣམས་ལ་འབྱུང་བའི་སྡུག་བསྔལ་གྱི་རྣམ་པ་ཁྱད་པར་ཅན་ཞིག་སྟེ། ལུས་སེམས་གཉིས་ཀར་མི་བཟད་པའི་སྡུག་བསྔལ་གྱིས་མནར་ཞིང་གཟིར་བའི་གནས་སྐབས་ལ་གོ། བྱང་ཆུབ་སེམས་དཔའི་སྤྱོད་པ་ལ་འཇུག་པའི་འགྲེལ་པ་རྣམས་སུ་ཐ་སྙད་འདི་མང་དུ་བྱུང་ཞིང་། སེམས་ཅན་གྱི་སྡུག་བསྔལ་གྱི་གནས་ཚུལ་སྟོན་པའི་གནད་ཡིག་ཏུ་བེད་སྤྱོད་གཏོང་འདུག
མཚན་ཉིད།
ལུས་སེམས་གཉིས་ཀར་སྡུག་བསྔལ་གྱི་རྐྱེན་གྱིས་མནར་ཞིང་གཟིར་བ་སྟེ། དེ་ཡང་སྔོན་གྱི་ལས་ངན་གྱི་འབྲས་བུ་འམ། ད་ལྟའི་རྐྱེན་གྱི་དབང་གིས་སེམས་ཅན་རྣམས་ཀྱི་རྒྱུད་ལ་སྐྱེ་བའི་སྡུག་བསྔལ་གྱི་མྱོང་བ་དེ་ཡིན།
དབྱེ་བ།
སྡུག་བསྔལ་གྱིས་གདུངས་པ། "རང་སྡུག་བསྔལ་གྱིས་མནར་བ་ན་དེས་སེམས་སྐྱོ་ཞིང་ཡིད་འབྱུང་སྐྱེ་བར་འགྱུར་བས་ང་རྒྱལ་དང་རྒྱུགས་པ་སོགས་ཀྱིས་རློམ་པའི་དྲེགས་པ་སེལ་བར་བྱེད་པ་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཤོག་ངོས། ༥༣༥ཞེས་པ་ལྟར་སྡུག་བསྔལ་གྱིས་གདུངས་པ་ན་སེམས་སྐྱོ་བ་དང་ཡིད་འབྱུང་སྐྱེ་བ་ལས་ང་རྒྱལ་སེལ་བའི་ཕན་ཡོན་འཐོབ། 

མྱ་ངན་གྱིས་གདུངས་པ། "དེ་ལྟར་རང་ཉིད་གློ་བུར་དུ་འཆི་བའི་དུས་ཀྱི་ཚེ་སྔར་བྱས་ཀྱི་སྡིག་པ་དྲན་ ཞིང་དགེ་བ་མ་འགྲུབ་པས་འགྱོད་པ་དང་། ཕྱི་མར་ངན་སོང་དུ་འགྲོ་བར་ཤེས་བ་དང་ད་ལྟ་གཉེན་སྡུག་པ་དང་བྲལ་བ་སོགས་ཀྱི་མྱ་ངན་གྱི་ཤུགས་ཀྱིས་སྐྲངས་ཤིང་སྤོས་པ་ཡི་མིག་དམར་པོར་གྱུར་ཅིང་གདོང་ལས་མཆི་མ་མང་པོ་དབང་མེད་དུ་འཛག་པ་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཤོག་ངོས། ༦༥༢ཞེས་པ་ལྟར་འཆི་བའི་དུས་སུ་སྡིག་པ་དྲན་པ་དང་། ཕྱི་མར་ངན་སོང་དུ་འགྲོ་བའི་འཇིགས་པ། གཉེན་བཤེས་དང་བྲལ་བའི་མྱ་ངན་སོགས་ཀྱིས་གདུངས་པ་ཡིན།

སྐོམ་པས་གདུངས་པ། "སྐོམ་པས་གདུངས་པ་ཆུ་གྲང་མོ་འཐུངས་པས་སིམ་པར་བྱེད་པ་བཞིན་"རྒྱལ་ཚབ་དར་མ་རིན་ཆེན།  སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་ངོས། ༡༠༥ཞེས་པ་ལྟར་སྐོམ་པས་གདུངས་པ་ན་ཆུ་གྲང་མོས་སིམ་པར་བྱེད་པ་ལྟ་བུ་སེམས་ཅན་ལ་བྱམས་པའི་ཚུལ་གྱིས་བལྟ་བར་བྱ་དགོས།

ཚ་བས་གདུངས་པ། "དཔེར་ན་སོས་ཀ་ཉི་མ་ཕྱེད་ལ་ཕབ་པའི་དུས་སུ་ཚ་བ་དང་སྐོམ་པས་གདུངས་པ་ཡི། གླང་ཆེན་རྣམས་བསིལ་བས་གང་བའི་མཚོ་དང་འཕྲད་ན་མཆོག་ཏུ་དགའ་ཞིང་སྤྲོ་བས་ཚམ་ཚོམ་མེད་པར་མཚོར་འཇུག་པ་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཤོག་ངོས། ༤༠༧ཞེས་པ་ལྟར་ཉི་མའི་ཚ་བས་གདུངས་པའི་གླང་ཆེན་རྣམས་མཚོ་གྲང་མོར་འཇུག་པ་བཞིན།

ཉོན་མོངས་ཀྱིས་གདུངས་པ། "ཉོན་མོངས་པ་ནི་ཚད་པས་གདུངས་པ་ལྟར་རྒྱུད་སྲེག་པ་སྟེ་"དཔའ་བོ་གཙུག་ལག་ཕྲེང་བ། སྤྱོད་འཇུག་གི་རྣམ་བཤད་ཐེག་ཆེན་ཆོས་ཀྱི་རྒྱ་མཚོ། ཤིང་དཔར། ཤོག་ངོས། ༡༧༤ཞེས་པ་ལྟར་ཉོན་མོངས་པས་གདུངས་པ་ནི་ཚད་པས་གདུངས་པ་ལྟར་རྒྱུད་སྲེག་པ་སྟེ་དེ་སེལ་བ་ལ་བཅོ་ལྔའི་ཟླ་འོད་ལྟ་བུ་ཡིན།
དུས་ཀྱིས་དབྱེ་ན།
འཆི་དུས་ཀྱི་གདུངས་པ། "མྱ་ངན་གྱི་ཤུགས་ཀྱིས་སྐྲངས་པའི་མིག་དམར་བ་དང་། གདོང་ལས་མཆི་མ་འཛག་པ་དང་། འཆི་བར་ཤེས་ནས་ཉེ་དུ་རེ་ཐག་ཆད་པ་དང་རང་ཡང་འཇིགས་བཞིན་དུ་གཤིན་རྗེའི་ཕོ་ཉའི་གདོང་ལ་བལྟ་དགོས་པས་འགྱོད་པར་འགྱུར་རོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་ངོས། ༡༦༡ཞེས་གསུངས་པ་ལྟར། འཆི་བའི་དུས་སུ་སྐྱེ་བའི་གདུངས་པ་ནི་མྱ་ངན་དང་འགྱོད་པ། འཇིགས་སྐྲག་སོགས་ཀྱིས་གདུངས་པ་དེ་ཡིན།

ཕྱི་མའི་སྐྱེ་བའི་གདུངས་པ། "སྡིག་པ་བྱས་པའི་འབྲས་བུས་དམྱལ་བ་མི་བཟད་པའི་སྡུག་བསྔལ་རྣམས་ནི་དངོས་སུ་མྱོང་ན་སྨོས་ཅི་དགོས་སོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་ངོས། ༡༦༡ཞེས་གསུངས་པ་ལྟར། ངན་སོང་སོགས་སུ་སྐྱེས་ནས་མྱོང་བའི་གདུངས་པ་དེ་ཡིན།
ཕན་གནོད།
ཕན་ཡོན།
གདུངས་པ་ལ་ཕན་ཡོན་ཡང་ཡོད་དེ། "རང་སྡུག་བསྔལ་གྱིས་གཟིར་བ་ན་རང་ཉམས་ལ་དཔག་ནས་སྡུག་བསྔལ་མཐའ་མེད་ཀྱིས་མནར་བའི་འཁོར་བ་པ་རྣམས་ལ་དམིགས་ནས་དེ་རྣམས་སྡུག་བསྔལ་ཐམས་ཅད་དང་བྲལ་ན་སྙམ་པའི་སྙིང་རྗེ་སྐྱེ་བ་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཤོག་ངོས། ༥༣༥ཞེས་གསལ་བའི་ལྟར། 

ཡང་"སྡུག་བསྔལ་མྱོང་བ་ན་འདི་ནི་སྡིག་པ་མི་དགེ་བའི་འབྲས་བུའོ་སྙམ་པ་ཤེས་ནས་འབྲས་བུ་སྡུག་བསྔལ་དེ་མི་འདོད་ན་རྒྱུ་ལས་ངན་ལྡོག་དགོས་པར་མཐོང་ནས་སྡིག་ལྟུང་ལ་ཆེས་ཤིན་ཏུ་འཛེམ་ཞིང་།"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཤོག་ངོས། ༥༣༥ ཞེས་གསུངས་སོ། །
གནོད་པ།
གདུངས་པའི་གནོད་པ་ནི་"འཆི་ཚེ་མྱ་ངན་གྱིས་གདུངས་པས་དགེ་བ་བྱར་མེད་པ་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཤོག་ངོས། ༦༥༢ཞེས་པ་ལྟར་གདུངས་པ་དྲག་པོ་ཡིན་ན་དགེ་བའི་ལས་རྣམས་བྱེད་མི་ཐུབ་པར་འགྱུར།
བསྡུས་དོན།
གདུངས་པ་ཞེས་པ་ནི་བྱང་ཆུབ་སེམས་དཔའི་སྤྱོད་པ་ལ་འཇུག་པའི་འགྲེལ་པ་རྣམས་སུ་མང་དུ་སྤྱོད་པའི་གནད་ཚིག་ཅིག་ཡིན། དེའི་དོན་ནི་ལུས་སམ་སེམས་སམ་གཉིས་ཀར་སྡུག་བསྔལ་གྱིས་མནར་ཞིང་གཟིར་བ་སྟེ། འདི་ལ་ཕྱིའི་རྐྱེན། ནང་གི་རྐྱེན། ལས་ཀྱི་རྐྱེན་སོགས་ཀྱིས་དབྱེ་བ་དང་། འཆི་དུས་དང་ཕྱི་མའི་སྐྱེ་བའི་དབྱེ་བ་སོགས་ཡོད། མདོར་ན། གདུངས་པ་ནི་སྡུག་བསྔལ་གྱི་རང་བཞིན་ཏེ། དེ་ལ་དམིགས་ནས་སྙིང་རྗེ་སྒོམ་པ་དང་ངེས་འབྱུང་སྒོམ་པའི་ཐབས་སུ་བེད་སྤྱོད་གཏོང་ཞིང་། སེམས་ཅན་ཐམས་ཅད་ཀྱི་སྡུག་བསྔལ་ལས་ཐར་པའི་ལམ་སྟོན་པའི་དོན་དུ་འགྲེལ་པ་རྣམས་སུ་གསུངས་ཡོད། བྱང་ཆུབ་སེམས་དཔའ་རྣམས་ཀྱིས་སེམས་ཅན་གྱི་གདུངས་པ་མཐོང་ནས་དེ་ལས་གྲོལ་བའི་ཐབས་བསྟན་པ་དང་། རང་ཉིད་ཀྱང་གདུངས་པ་ཡོན་ཏན་དུ་ལོངས་སྤྱད་ནས་ལམ་ཉམས་ལེན་བྱེད་པར་གསུངས་འདུག
ལུང་ཁུངས།
Category:འདུ་ཤེས།